钦定古今图书集成/明伦汇编/官常典/第596卷 > 《送水陆运使韩侍御归所治序》唐·韩愈
## 钦定古今图书集成/明伦汇编/官常典/第596卷 > 《送水陆运使韩侍御归所治序》唐·韩愈

六年冬，振武军吏走驿马诣阙告饥，公卿廷议，以“转
运使不得其人，宜选才干之士往换之，吾族子重华
适当其任。至则出赃罪吏九百馀人，脱其桎梏，给耒
耜与牛，使耕其傍便近地，以偿所负，释其粟之在吏
者，四十万斛不征。”吏得去罪死，假种粮，齿平人有以
自效，莫不涕泣感奋，相率尽力，以奉其令。而又为之
奔走经营，相原隰之宜，指授方法，故连二岁大熟，吏
得尽偿其所亡失四十万斛者，而私其赢馀，得以苏
息，军不复饥。君曰：“此未足为天子言。请益募人为十
五屯，屯置百三十人，而种百顷，令各就高为堡，东起
振武，转而西过云州界，极于中受降城，出入河山之
际六百馀里，屯堡相望，寇来不能为”暴，人得肆耕其
中，少可以罢漕挽之费。朝廷从其议，秋果倍收，岁省
度支钱千三百万。八年，诏拜殿中侍御史，锡服朱金、
银绯。其冬来朝，奏曰：“得益开田四千顷，则尽可以给
塞下五城矣。田五千顷，法当用人七千。臣令吏于无
事时督习弓矢，为战守备，因可以制卤，庶几可谓兵
农兼事，务一而两得者也。”大臣方持其议，吾以为边
军皆不知耕作，开口望哺，有司常僦人以车船，自他
郡往输，乘沙逆河，远者数千里，人畜死蹄踵交道，费
不可胜计，中国坐耗，而边吏恒苦食不继。今君所请
田，皆故秦、汉时郡县地，其课绩又已验白，若从其言，
其利未可遽以一二数也。今天子方举群策以收太
平之“功，宁使士有不尽用之叹，怀奇见而不得施设
也？君又何忧？”而中台士大夫亦同言侍御韩君前领
三县，纪纲二州，奏课常为天下第一。行其计于边，其
功烈又赫赫如此。使尽用其策，西北边故所没地可
指期而有也。闻其归，皆相勉为诗以推大之，而属余
为序。